Omnibus presentes litteras inspecturis, Joannes, miseratione divina, abbas Virziliacensis, salutem in domino. Noveritis nos vidisse et etiam diligenter inspexisse litteras summi pontificis sub hac forma. Clemens episcopus, servus servorum Dei: dilectis in Christo filiabus abbatisse et conventui monasterii de Crisenone, ordinis S. Benedicti, Autissiodorensis diecesis, salutem in Domino et apostolicam benedictionem. Cum dilecta in Christo filia Boneta, de Virziliaco, puella litterata, latrix presentium, cupiat, sicut asserit, una vobiscum in monasterio vestro sub regulari habitu Domino perpetuo famulari, universitatem vestram rogandam duximus et monendam, vobis per apostolica scripta mandantes, quatenus ob reverentiam apostolice sedis et nostram, eandem Bonetam recipiatis in monacham et sororem, et sincera in Domino caritate tractetis, non obstante statuto ipsius monasterii de certo monialium numero juramento confirmatione sedis apost. seu quecumque alia firmitate vellato, sive aliqua indulgentia sedis predicte de quo oportet in litteris nostris plenam et expressam mentionem fieri, et per quam effectum presentium impediri valeat et differri statuto juramento et confirmatione hujusmodi post receptionem ipsius B. in suo robore duraturis, mandato dicte sedis in omnibus semper salvo. Datum Viterbii, V. Idus novembris, pontificatus nostri anno tertio. Que autem vidimus et legimus de verbo ad verbum transcribi, et sigilli nostri munimine presentes litteras duximus roborandas. Datum in festo S. Michaelis archangeli, anno Domini millesimo ducentesimo sexagesimo octavo.